KIRJALLINEN KYSYMYS P-2880/01 esittäjä(t): Marianne Thyssen (PPE-DE) komissiolle. Kansainvälisten tilinpäätössuositusten käyttöönotto / taloudellinen tuki ammatinharjoittajille ja kansallisten standardien laatijoille annettavalle koulutukselle.



Virallinen lehti nro 160 E , 04/07/2002 s. 0045 - 0046



KIRJALLINEN KYSYMYS P-2880/01 esittäjä(t): Marianne Thyssen (PPE-DE) komissiolle (10. lokakuuta 2001) Aihe: Kansainvälisten tilinpäätössuositusten käyttöönotto / taloudellinen tuki ammatinharjoittajille ja kansallisten standardien laatijoille annettavalle koulutukselle Kansainvälisten tilinpäätössuositusten käyttöönottoa (ehdotus asetukseksi(1)) silmällä pitäen haluan kysyä komissiolta, onko olemassa oikeusperustaa taloudellisen tuen myöntämiseksi kyseisille ammatinharjoittajille ja kansallisten standardien laatijoille, joiden on suoriuduttava erittäin lyhyessä ajassa hyvin vaativasta koulutuksesta? Jos oikeusperustaa ei ole, onko laillisen oikeusperustan luomiselle olemassa oikeudellisia esteitä? Onko komissio valmis laatimaan ja antamaan lyhyellä aikavälillä ehdotuksen kyseiseksi oikeusperustaksi? (1) EYVL C 154 E, 29.5.2001, s. 285, KOM(2001) 80 lopullinen. Frederik Bolkesteinin komission puolesta antama vastaus (14. marraskuuta 2001) Komissio teki 13. helmikuuta 2001 ehdotuksen parlamentin ja neuvoston asetukseksi kansainvälisten tilinpäätössuositusten soveltamisesta unionissa. Ehdotuksen mukaan yhtiöiden, joiden arvopapereilla käydään kauppaa säännellyillä markkinoilla, ja yhtiöiden, joiden edellytetään julkaisevan tarjousesitteen, on laadittava konsolidoidut tilinpäätöksensä IAS-standardien mukaisesti vuodesta 2005 alkaen. Jäsenvaltioilla on mahdollisuus ulottaa vaatimus myös tavallisten tilinpäätösten laatimiseen. Lisäksi jäsenvaltiot voivat sallia tai vaatia, että myös muut yhtiöt laativat konsolidoidut tilinpäätöksensä ja/tai tilinpäätöksensä IAS-standardien mukaisesti. Komissio on tietoinen, että siirtyminen kansallisista tilinpäätösstandardeista IAS-standardeihin edellyttää konsolidoitujen tilinpäätösten laatimiseen ja tilintarkastukseen osallistuvien kirjanpitäjien ja tilintarkastajien huomattavan laajaa kouluttamista. Komissio ei kuitenkaan pidä koulutustoiminnan tukemista tarkoituksenmukaisena eikä tarpeellisena, koska markkinat vastaavat jo kirjanpitäjien, tilintarkastajien ja kansallisten standardien laatijoiden koulutustarpeisiin. Kirjanpitäjien ja tilintarkastajien ammattikunta todellakin valmistautuu kaikissa jäsenvaltioissa siirtymään IAS-standardien käyttöön. Sekä alueelliset että valtakunnalliset ammattialan järjestöt järjestävät jo mittavia koulutusohjelmia jäsenilleen. IAS-standardien käyttöönotto merkitsee huomattavia koulutusinvestointeja. On kuitenkin huomattava, että standardit koskevat välittömästi vain niitä, jotka jo toimivat vaativissa konsolidoitujen tilinpäätösten laatimistehtävissä ja joilla on jo näin ollen valmiudet kehittää itseään monimutkaisessa kirjanpito- ja tilinpäätösympäristössä. Pääasiassa pienten ja keskisuurten yritysten (pk-yritysten) parissa toimivien kirjanpitäjien ja tilintarkastajien osalta jo todettiinkin, että jäsenvaltiot voivat päättää, haluavatko ne velvoittaa pk-yritykset soveltamaan IAS-standardeja. Joka tapauksessa prosessi etenee vähitellen, niin että kirjanpitäjille ja tilintarkastajille jää riittävästi aikaa valmistautua ja sopeutua uuteen toimintaympäristöön, kuten he ovat onnistuneesti tehneet aiemminkin. Jotta siirtymäaika olisi mahdollisimman pitkä, komissio toivoo, että asetusehdotus hyväksytään mahdollisimman pian.